**Πρόσκληση υποβολής αιτήσεων συμμετοχής στο σεμινάριο**

 **ΤRALIM 2-Εκπαίδευση στο Ευρωπαϊκό Δίκαιο για το Άσυλο και τη Μετανάστευση**

**(Training for Lawyers in European Law relating to Asylum and Migration)**

**1. Αθήνα, 5 Μαρτίου 2019**

 **στον Δικηγορικό Σύλλογο Αθηνών**

**3ος όροφος Νέο Κτίριο-Ακαδημίας 60**

**ΠΡΟΣΚΛΗΣΗ ΓΙΑ ΥΠΟΒΟΛΗ ΑΙΤΗΣΕΩΝ ΣΥΜΜΕΤΟΧΗΣ**

Το Συμβούλιο των Δικηγορικών Συλλόγων της Ευρώπης (CCBE), σε συνεργασία με το Ίδρυμα Ευρωπαίων Δικηγόρων (European Lawyers Foundation) και τους Δικηγορικούς Συλλόγους της Αθήνας, της Ιρλανδίας, της Ισπανίας, της Γαλλίας, της Ιταλίας και της Πολωνίας  διοργανώνουν στις προαναφερόμενες χώρες  σειρά σεμιναρίων σε  **θέματα προσφυγικού και μεταναστευτικού δικαίου, καθώς και σε θέματα νομικής προστασίας ασυνόδευτων ανηλίκων στο πλαίσιο του προγράμματος TRALIM 2** (Training for Lawyers in European Law relating to Asylum and Migration).

Το συγκεκριμένο πρόγραμμα σχεδιάστηκε από κοινού από όλους τους ανωτέρω φορείς και υποβλήθηκε για χρηματοδότηση στην Επιτροπή της ΕΕ, η οποία έκανε δεκτή τη σχετική πρόταση και καλύπτει το μεγαλύτερο μέρος (80%) του συνολικού κόστους υλοποίησής του.

*Στις χώρες που θα πραγματοποιηθεί το εν λόγω πρόγραμμα θα διεξαχθούν συνολικά 19 σεμινάρια εκ των οποίων τα 13 αφορούν στο δίκαιο σχετικά με τη μετανάστευση και τα υπόλοιπα 6 στο δίκαιο για τα ασυνόδευτα ανήλικα. Επίσης προβλέπονται και επισκέψεις σε reception centers( κέντρα υποδοχής μεταναστών) σε Ελλάδα, Ιταλία και Ισπανία.*

*Οι εταίροι πρόκειται να εκπαιδεύσουν συνολικά 600 δικηγόρους. Συγκεκριμένα η Ελλάδα έχει τη* ***μεγαλύτερη συμμετοχή με εκπαίδευση 125 δικηγόρων.*** Στην Αθήνα θα πραγματοποιηθούν κατά τα έτη 2019-2020 (2 σεμινάρια TRALIM (δίκαιο ασύλου-μετανάστευσης), 1 σεμινάρια ΤRAUMA (ασυνόδευτα ανήλικα) και θα επιλεγούν συνολικά 5 Αθηναίοι δικηγόροι οι οποίοι θα επισκεφθούν κέντρα υποδοχής μεταναστών στην Ισπανία και την Ιταλία.

*Η παρούσα ανακοίνωση αφορά στο πρώτο σεμινάριο TRALIM της Αθήνας (δίκαιο ασύλου-μετανάστευσης) το οποίο θα διεξαχθεί* ***την Τρίτη 5 Μαρτίου 2019*** *στον Δικηγορικό Σύλλογο Αθηνών στο οποίο προβλέπεται ότι θα συμμετάσχουν* ***40 Δικηγόροι Αθηνών.***

Το σεμινάριο θα διεξαχθεί στην ελληνική και αγγλική γλώσσα και θα συμμετέχουν ως ομιλητές εκτός των Ελλήνων συναδέλφων και δικηγόροι από την Ιταλία και την Ιρλανδία.

Στους συμμετέχοντες θα δοθεί επίσημη βεβαίωση συμμετοχής καθώς και αντίτυπο του Εγχειριδίου σχετικά με την ευρωπαϊκή νομοθεσία σε θέματα ασύλου, συνόρων και μετανάστευσης από τον Οργανισμό Θεμελιωδών Δικαιωμάτων της Ευρωπαϊκής Ένωση (EU Fundamental Rights Agency).

Στο χώρο του σεμιναρίου θα υπάρχει κατά τη διάρκεια του σεμιναρίου υπηρεσία catering για τους συμμετέχοντες (buffet, soft drinks και καφές).

Προϋποθέσεις συμμετοχής είναι:

(α) η **άριστη γνώση της αγγλικής γλώσσας (επιπέδου C2),**

(β) η **εξοικείωση με τα θέματα προσφυγικού και μεταναστευτικού δικαίου** (που αποδεικνύεται από σχετικούς τίτλους σπουδών, επαγγελματική εμπειρία/απασχόληση στα αντικείμενα αυτά, παρακολούθηση ειδικών σεμιναρίων) και

(γ) η **καταβολή του δικαιώματος συμμετοχής, που για το επικείμενο σεμινάριο που θα διεξαχθεί στην Αθήνα ανέρχεται στο ποσό των 50 ευρώ για τους δικηγόρους Αθηνών.** Η επιλογή κάθε φορά των συμμετεχόντων θα γίνεται **με κλήρωση** μεταξύ αυτών που πληρούν τις παραπάνω προϋποθέσεις. Η συμμετοχή κάποιου σ΄ ένα από τα σεμινάρια αποκλείει τη συμμετοχή του στα υπόλοιπα εφόσον υπάρχουν άλλοι ενδιαφερόμενοι.

 Με την παρούσα ανακοίνωση καλούνται όσοι δικηγόροι ενδιαφέρονται να συμμετάσχουν στο προαναφερόμενο σεμινάριο της Αθήνας να αποστείλουν ηλεκτρονικά (με σκαναρισμένα τα σχετικά έγγραφα), **έως και την Τετάρτη 27 Φεβρουαρίου 2019,** αίτηση συμμετοχής τους, συνοδευόμενη από σύντομο βιογραφικό σημείωμα, αποδεικτικά της εξοικείωσής τους με το αντικείμενο (σύμφωνα με τ’ αναφερόμενα παραπάνω), και δήλωση ανάληψης της υποχρέωσης για καταβολή του ποσού **των 50 ευρώ** προς τον ΔΣΑ, στην ηλεκτρονική διεύθυνση tsiri.an@dsa.gr (210 3398206)

Για τον συνολικό αριθμό αυτών που θα εκδηλώσουν ενδιαφέρον, για τις λεπτομέρειες διεξαγωγής της κλήρωσης και για κάθε άλλο τυχόν θέμα θα υπάρξουν σχετικές ανακοινώσεις.